- ఏటీఎం సరిదిద్దే ప్రక్రియ వేగవంతం
- రోజుకు 10,200 యంత్రాలు అందుబాటులోకి
- వచ్చే రెండు వారాల్లోగా అన్ని కేంద్రాల్లో సేవలు
- నగదు విత్‌డ్రా పరిమితినీ పెంచే యోచనలో సర్కారు
న్యూఢిల్లీ: 'స్వయం చలిత నగదు వితరణ యంత్రాలు' (ఏటీఎంలు) ద్వారా కొత్త నోట్లను వితరణను వేగవంతం చేసే విధంగా ఏటీఎం యంత్రాలను సరిదిద్దే ప్రక్రియ దేశ వ్యాప్తంగా వేగంగా సాగుతోంది. పెద్ద నోట్ల రద్దు నిర్ణయం వెలువడే నాటి వరకు దేశంలో దాదాపు 2,02,000 లక్షల 'స్వయం చలిత నగదు వితరణ యంత్రాలు' (ఏటీఎం) ప్రజలకు సేవలనందిస్తూ వచ్చాయి. రద్దు నిర్ణయంతో సాంకేతిక కారణాల వల్ల ఈ ఏటీఎంలు గత 13 రోజులుగా మూగబోయిన సంగతి తెలిసిందే. అయితే నగదును తీసుకొనేందుకు బ్యాంకులకు ప్రత్యామ్మాయంగా ఉంటూ వస్తున్న ఏటీఎంలను సరిదిద్దే ప్రక్రియను వేగవంతం చేయాలని సర్కారు ఒత్తిడి పెంచడంతో ఈ ప్రక్రియ వేగంగా సాగుతోంది. ఇప్పటి వరకు మొత్తం ఏటీఎంలలో మూడో వంతు ప్రజా సేవలోకి అందుబాటులోకి వచ్చేలా సరిదిద్దినట్లుగా అధికారులు వివరిస్తున్నారు. రోజుకు 10,200 ఏటీఎంల చొప్పున సిబ్బంది మరమ్మతులు చేస్తున్నట్లుగా వారు లెక్కలు చెబుతున్నారు. ఇప్పటి వరకు దాదాపు 82,500 (దాదాపు 40 శాతం) ఏటీఎంలు ప్రజా ఉపయోగంలోకి తెచ్చినట్లుగా అధికారులు తెలిపారు. మిగత ఏటీఎంలను కూడా సరి చేసేందుకు దాదాపు 10-12 రోజుల సమయం పట్టవచ్చన్నది వారి వాదన. ఇది అనుకున్నట్లుగా జరిగితే వేతన జీవులకు నవంబరు నెల జీతం సకాలంలో ఎలాంటి చిల్లర కష్టాలు లేకుండా అందే అవకాశాలు కనబడుతున్నాయి. మొత్తం ఏటీఎంలలో 80 శాతం కంటే అధికంగా ఏటీఎంలు అందుబాటులోకి వస్తే ఈ యంత్రాల ద్వారా విత్‌డ్రా చేసుకొనేందుకు ఇప్పటి వరకు విధిస్తున్న నగదు పరిమితిని రూ.2000ల స్థాయి కంటే పెంచే దిశగా సర్కారు యోచిస్తున్నట్లుగా అధికర వర్గాలు చెబుతున్నాయి. వచ్చే వారం ఈ దిశగా కేంద్రం ఒక నిర్ణయం వెల్లడించే అవకాశం ఉన్నట్టుగా తెలుస్తోంది. ఏటీఎంలను వ్యవస్థలోకి వీలైనంత తొందరగా అందుబాటులోకి తేవాలని సర్కారు బాంకులపై ఒత్తిడి చేస్తూ వస్తోంది. రోజులకు కనీసం 12,000 ఏటీఎంలను సరి చేయించేలా ఈ అంశంపై ఏర్పాటు చేసిన ప్రత్యేక బృందం చర్యలు చేపడుతోంది. ఈ ప్రక్రియలో దాదాపు 2000 మంది ఇంజినీర్లు నిమగమై ఉన్నట్లుగా ప్రభుత్వ అధికారి ఒకరు తెలిపారు.
రానున్న రెండు వారాల్లో అన్ని ఏటీఎంలు పూర్తిగా అందుబాటులోకి రాగలవని సదరు అధికారి వివరించారు. ఏటీఎంలను సాంకేతికంగా సరిదిద్దాక డిమాండ్‌కు తగ్గట్టుగా మధ్య, భారీ శ్రేణి ఏటీఎంలు రూ.50-60 లక్షల విలువైన రూ.2,000, రూ.500 నోట్లను నింపేందుకు వీలు పడుతోందని ఇంజినీర్లు చెబుతున్నారు.
మీ స్నేహితులకు రికమెండ్ చెయ్యండి